钦定古今图书集成/历象汇编/乾象典/第081卷 > 《奉和圣制喜雨赋》徐安贞
## 钦定古今图书集成/历象汇编/乾象典/第081卷 > 《奉和圣制喜雨赋》徐安贞

惟大君之执象，袭先帝之重元，体至精而御物，用明
德而动天。自乘春兮当暑，洎三时而不雨，何阴阳而
并隔，瞻云汉以延伫。而雍州之积高，乃神明之旧府。
君告有司，无作淫祠。图应龙兮何召，望愚妇兮何期？
御《𠍴伏》之六沴，唯荡荡之上帝。信天道之悠哉，固人
事之所制。尔其圜坛方𫮃，环以禁林，拂瑶席兮列神
“座，藉白茅兮推圣心。却华盖而特立，当赫曦之正临。
幽应如响，明征在今。油然作云，郁山川之气；凄兮为
雨，变天地之阴。乘空离合，烟霏雾杂，散影微微，清神
不稀。无雷电之相迫，但萧条而自飞。回飒洒于天听，
袭清凉于御衣。如泰岳之朝下，似阳台之暮归。林籞
增饰，城池共色，八水青田，千门紫极”，洗原隰于龙鳞，
拂甍标于凤翼。伊万物之同润，况油油之黍稷。匝寰
海而为期，指咸霖而一息。吾君乃升玉堂，辟金殿，既
涤炎暑，是开清宴。听金石之克谐，知神人之合抃。济
济三事，稽首而言。效灵夔之鼓舞，联振鹭而飞翻。欣
复夏王之膳，无邀汉后之恩。微臣束绅国史，秉笔阶
戺。仰宸仪之法度，闻天韵之宫征。大舜之庆云已发，
武帝之秋风莫比。钦丰岁之馀裕，赜先天之至理。陋
星斗之占，冠灵台之纪。犹诫奢靡之事，信明明之天
子。